# Alain Robbe-Grillet

### Wikipedia

Alain Robbe-Grillet (s. 1922, Brest) on ranskalainen kirjailija, elokuvantekijä ja Ranskan akatemian jäsen. Häntä pidetään myös uuden romaanin (Nouveau roman) teoreetikkona.

## [muokkaa] Elämäkerta

Alain Robbe-Grillet syntyi 18.8.1922 Brestissä. Hän on koulutukseltaan agronomi. Hän työskenteli valtion tilastollisessa tutkimuslaitoksessa ja sen jälkeen trooppisten kasvien tutkijana. Vaikka mikään ei aluksi viitannut kirjailijan uraan, vaihtoi Robbe-Grillet kuitenkin alaa ja siirtyi Editions de Minuit -kustannusyhtiön palvelukseen. Robbe-Grillet on toiminut professorina New Yorkin ja Washingtonin yliopistoissa sekä Brysselin yliopiston kirjallisuussosiologian tutkimuskeskuksen johtajana. Hänet valittiin Ranskan Akatemiaan 25.3.2004.

## [muokkaa] Kirjailijanura

Robbe-Grillet ryhtyi kirjoittamaan ensimmäistä romaaniaan Un régicide vielä työskennessään tilastokeskuksessa. Hän sai sen valmiiksi jo vuonna 1947, mutta mikään kustannusyhtiö ei suostunut julkaisemaan teosta. Niinpä se ilmestyikin vasta vuonna 1978. Kolmessa ensimmäisessä julkaistussa romaanissa Les Gommes (1953, ”Kumit”), Le Voyeur (1955, ”Tirkistelijä”) ja La Jalousie (1957, ”Mustasukkaisuus” tai ”Salusiini”) käsitellään erilaisia pakkomielteitä. Dans le labyrinthe (1959, suom. Labyrintissä 1964) sotilas harhailee pitkin aution kaupungin katuja. Saapuessaan baariin, jossa istuu sotilaita, eräs pieni poika yrittää puhua hänelle, mutta katoaa äkkiä jäljettömiin.

Pienimuotoisia novelleja sisältää Instantanés (1962) -kokoelma. Teoreettisissa esseissään, jotka ilmestyivät nimellä Pour un nouveau roman (1963, Kohti uutta romaania), Robbe-Grillet pyrkii selostamaan romaanilajin uudistamiseen tähtääviä pyrkimyksiään. Hän vastustaa Jean-Paul Sartren käsitystä, jonka mukaan on olemassa vain inhimillinen maailmankaikkeus. Hän pitää aikansa eläneenä käsitystä, jonka mukaan ihminen on luomakunnan kruunu. Vuonna 1971 järjestetyssä Nouveau roman -kollokviossa puhunut Michel Foucault huomautti myös, ettei ihmisestä voida enää puhua isolla I:llä, eikä historiasta isolla H:lla. Robbe-Grillet’n mielestä ranskalainen romaanikirjallisuus oli jämähtänyt 1800-luvun kaavoihin. Enää ei voida kirjoittaa, kuten Balzac aikoinaan, sillä todellisuus on tänään toisenlainen.

Robbe-Grillet’tä ei miellytä myöskään Sartren ajatus kantaaottavasta kirjallisuudesta. Robbe-Grillet’n mielestä kirjallisuus ei ole propagandan väline, eikä kirjailijan tule ottaa kantaa poliittisesti. Kirjailijan tapa ottaa kantaa ilmenee vain taiteen saamassa muodossa.

La Maison de Rendez-vous (1965, ”Ilotalo” tai ”Kohtaamisten talo”) aloittaa uuden vaiheen tuotannossa. Hongkongiin sijoituvassa romaanissa kerrotaan huumekaupasta, valkoisesta orjakaupasta ja alamaailman toiminnasta. Robbe-Grillet parodioi viihdekirjallisuudesta tuttujen keinojen käyttöä. Projet pour une révolution à New York (1970) kertoo vallankumousryhmän salamurhahankkeesta.

Topologie d’une cité fantôme (1976) kuvaa nuoren protituoidun rituaalimurhaa. Souvenirs du Triangle d’Or (1978) -romaanissa kuljetetaan useita rinnakkaisjuonia: seksuaalirikoksesta tuomittu mies yrittää vapautua vankilasta, nuorisojengi taistelee yhteiskuntaa vastaan sodan tuhoamassa kaupungissa, lääkäri tekee kokeita bordelliin suljetuille nuorille pojille ja rikoksen polulle hairahtunut poliisi yrittää selviytyä umpikujastaan.

Esikoisteos Un Régicide (1978) sai odottaa julkisuuteen pääsyään 31 vuotta. Romaanin päähenkilö suunnittelee kuninkaanmurhaa (= régicide) eli vallitsevan yhteiskuntajärjestyksen kaatamista.

Djinn, un trou rouge entre les pavés disjoints (1981, Djinn, punainen aukko irronneiden katukivien keskellä) romaanin alaotsikko viittaa Pariisin toukokuun 1968 opiskelijamellakoiden sloganiin ”sous les pavés, la plage” (katukivien alla, hiekkaranta). Djinn-romaanin kanssa yhtä aikaa ilmestyi New Yorkissa Holt, Rinehart and Winstonin kustantamana oppikirja nimeltään Le Rendez-vous (1981, ”Kohtaaminen”), jossa on Robbe-Grillet’n lyhyt esipuhe. Teosten tarkempi tutkiminen paljastaa, että ne kuuluvat rakenteellisesti yhteen.

Robbe-Grillet fiktiota on verrattu tanssiin Möbiuksen renkaalla. Möbiuksen renkaalla tarkoitetaan topologista avaruutta, jonka sisä- ja ulkopuolta ei voi erottaa toisistaan. Tätä vertausta käytetään usein metafiktiosta, jollaisia Robbe-Grillet’nkin romaanit ovat.

Omaelämäkerrallisen trilogian muodostavat teokset: Le Miroir qui revient (1984, ”Itseään heijastava peili”), Angélique ou l’enchantement (1987, ”Enkeli tai hurmio”), Les derniers jours de Corinthe (1994, ”Korintin/Corinthen viimeiset päivät”).

## [muokkaa] Kirjallinen tuotanto

- Un Régicide, 1949/1978
- Les Gommes, 1953
- Le Voyeur, 1955
- La Jalousie, 1957
- Dans le labyrinthe, 1959 (Suom. Labyrintissä, Olli-Matti Ronimus & Pentti Holappa, Helsinki: Tammi 1964)
- Pour un nouveau roman, 1963
- La maison de rendez-vous, 1965
- Projet pour une révolution à New York, 1970
- Topologie d’une cité phantôme, 1976
- Souvenirs du Triangle d’Or, 1978
- Djinn, 1981
- Le Miroir qui revient, 1985
- Angélique ou l’enchantement, 1987
- Les derniers jours de Corinthe, 1994
- La Reprise, 2004

## [muokkaa] Elokuvatuotanto

- L’Année dernière à Marienbad, 1961
- L’Immortelle, 1963
- Trans-Europ-Express, 1966
- L’Homme qui ment, 1968
- L’Eden et après, 1970
- Glissements progressifs du désir, 1973
- Le Jeu avec le feu, 1975
- La Belle Captive, 1983
- Un bruit que rend fou, 1995
- Taxandria, 1995
- C’est Gravida qui vous appelle, 2004

## [muokkaa] Lähteet

- Kosonen, Päivi (2000) Elämät sanoissa. Eletty ja kerrottu epäjatkuvuus Sarrauten, Durasin, Robbe-Grillet’n ja Perecin omaelämäkerrallisissa teksteissä. Tampere: Tampereen yliopisto.

- Kuuskoski, Martti-Tapio (1996) Tanssi Möbiuksen renkaalla. Alain Robbe-Grillet'n romaani Djinn ja kirjallisuuden välitila. Lisensiaatintutkimus. Helsingin yliopisto. Yleisen kirjallisuustieteen, teatteritieteen ja estetiikan laitos. Helsinki. [1]

- Oppenheim, Lois (1986) Three Decades of the French New Novel. Translated by Lois Oppenheim and Evelyne Costa de Beauregard. Illinois: University of Illinois Press.

- Robbe-Grillet, Alain (1963) Pour un nouveau roman. Paris: Editions du Minuit.

- Sartre, Jean-Paul (1948/1976) Mitä kirjallisuus on? Suom. Pirkko Peltonen ja Helvi Nurminen. Keuruu: Otava.

- Sturrock, John (1969) The French New Novel. Oxford: Oxford University Press.

## [muokkaa] Aiheesta muualla

- http://aix1.uottawa.ca/~cmilat/bibliographie.html
- http://www.allocine.fr/personne/fichepersonne.html?cpersonne=526
- http://www.imdb.com/name/nm0730237/

Haettu osoitteesta http://fi.wikipedia.org../../../a/l/a/Alain_Robbe-Grillet_6d8c.html

Luokka: Ranskalaiset kirjailijat

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Česky
- Deutsch
- English
- Español
- فارسی
- Français
- Italiano
- 日本語
- Norsk (bokmål)
- Polski
- Slovenčina
- Svenska